钦定古今图书集成/明伦汇编/宫闱典/第108卷 > 贾模
## 钦定古今图书集成/明伦汇编/宫闱典/第108卷 > 贾模

按《晋书贾充传》：“模字思范，少有志尚，颇览载籍，而沉
深有智算，确然难夺，深为充所信爱，每事筹之焉。充
年衰疾剧，恒忧己谥传，模曰：‘是非久自见，不可掩也’。
起家为邵陵令，遂历事二宫，尚书吏部郎，以公事免。
起为车骑司马。豫诛杨骏，封平阳乡侯，邑千户。及楚
王玮矫诏害汝南王亮、太保卫瓘，诏使模将中驺三”
百人救之。是时贾后既豫朝政，欲委信亲党，拜模散
骑常侍，二日擢为侍中。模乃尽心匡弼，推张华、裴𬱟
同心辅政，数年之中，朝野宁静，模之力也。乃加授光
禄大夫。然模潜执权势，外形欲远之，每事启奏贾后
事入辄取急，或托疾以避之。至于素有嫌忿，多所中
陷，朝廷甚惮之。加贪冒聚敛，富拟王公。但贾后性甚
强暴，模每尽言开陈祸福，后不能从，反谓模毁己，于
是委任之情日衰，而谗间之徒遂进。模不得志，忧愤
成疾，卒。追赠车骑将军、开府仪同三司，谥曰成。子游，
字彦将嗣。历官太子侍讲，员外散骑侍郎。